VSL Sklep II R 243/2019
Sodna praksa višjih sodišč, 2019-12-11

Urška Jordan (preds.), Tjaša Potparič Janežič (poroč.), Magda Gombač Gluhak

spor o pristojnosti v izvršbi - krajevna pristojnost - izvršba na denarno terjatev - prebivališče dolžnika - katastrska občina

Planina pri Sevnici sodi v katastrsko občino 1161 Planina in tako v območje Okrajnega sodišča v Šentjurju.

Za odločanje v tej izvršilni zadevi je krajevno pristojno Okrajno sodišče v Šentjurju.

1. Upnik je zoper dolžnico pri Okrajnem sodišču v Kočevju predlagal izvršbo na podlagi izvršilnega naslova in kot sredstva izvršbe predlagal najprej izvršbo na dolžničino plačo, nato pa še na njena sredstva pri OPP. Kot dolžničin naslov je navedel Ulica 1, Planina pri Sevnici.

2. Okrajno sodišče v Kočevju se je s sklepom I 209/2019 z dne 6. 11. 2019 izreklo za krajevno nepristojno in zadevo odstopilo Okrajnemu sodišču v Sevnici. Iz obrazložitve izhaja, da je upnik predlagal izvršbo na denarno terjatev, zaradi česar je po prvem odstavku 100. člena Zakona o izvršbi in zavarovanju za izvršbo krajevno pristojno sodišče, na območju katerega je dolžničino stalno prebivališče.

3. Okrajno sodišče v Sevnici pristojnosti ni sprejelo in je 21. 11. 2019 predlagalo, naj o sporu o pristojnosti odloči Višje sodišče v Ljubljani. Meni, da je glede na prebivališče dolžnice podana krajevna pristojnost Okrajnega sodišča v Šentjurju.

4. V tej izvršilni zadevi je pristojno Okrajno sodišče v Šentjurju.

5. Iz predloga za izvršbo izhaja, da je upnik predlagal več izvršilnih sredstev, med katerimi ni izvršbe na nepremičnino in je zato za odločanje o predlogu za izvršbo krajevno pristojno tisto sodišče, ki je krajevno pristojno za odločanje po prvem navedenem sredstvu izvršbe (drugi in tretji odstavek 35. člena Zakona o izvršbi in zavarovanju (v nadaljevanju ZIZ)). Najprej je predlagal izvršbo na plačo in druge stalne denarne prejemke dolžnice, za kar je v 100. členu ZIZ določena krajevna pristojnost sodišča, na območju katerega ima dolžnica stalno oziroma začasno prebivališče, to je Ulica 1, Planina pri Sevnici.

6. V skladu s tretjim odstavkom 114. člena Zakona o sodiščih (v nadaljevanju ZS) je območje krajevne pristojnosti okrajnih sodišč določeno s katastrskimi občinami. V konkretnem primeru je predlagana izvršba na naslovu Ulica 1, Planina pri Sevnici, ki po podatkih Prostorskega portala RS, ki ga vodi Geodetska uprava Republike Slovenije, sodi v katastrsko občino 1161 Planina in tako v območje Okrajnega sodišča v Šentjurju (55. točka 8. člena Zakona o postopku za ustanovitev, združitev oziroma spremembo območja občine ter o območjih občin (Uradni list SRS, št. 28/1980, 9/82, 27/84, 38/89 in Uradni list RS, št. 30/90), ki določa katastrske občine).

7. Upoštevaje vse navedeno je višje sodišče na podlagi prvega odstavka 25. člena ZPP v zvezi s 15. členom ZIZ odločilo, da je za odločanje v tej zadevi krajevno pristojno Okrajno sodišče v Šentjurju.

Zakon o pravdnem postopku (1999) - ZPP  - člen 25, 25/1

Zakon o sodiščih (1994) - ZS  - člen 114, 114/3

Zakon o postopku za ustanovitev, združitev oziroma spremembo območja občine ter o območjih občin (1980) - člen 8, 8-55

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.

Sklep I R 112/2009, enako tudi I R 104/2009

Sklep I R 1/2010, enako tudi I R 109/2010, I R 104/2010, I R 100/2010, I R 116/2010, I R 28/2010, I R 4/2010